dh-unibe/image-text_koenigsfelden-charters-post-1500 huggingface dataset:
Ich, Jost Spiegelberg, bürgˀ zu Lücern, bekenn offenlich mit diesem brieff für mich und alle mine erben, das ich
eins uffrechtens koüffs gekoüfft han sechtzig ✳ mùt kern̄, jetlichm̄ müt fur trissigk und zwen schilling, von min
herrˀ gary zü Küngsfelden, den man nempt den Platman̄, und sol halbsz gelt gen uff jetz vier wüchen nach pfinsten,
nach datū disz brieffz, und dz ander halb gelt vier wüchn̄ nach sant Martins tag an all geverde. auch ob sach were,
dz sollich vor gestimpt gelt nit bezalt würde uff die obgeschriben tag und zill und sin min obgenantˀ herˀ gary in
kosten keine, es wer botten lon oder wie sich solicher kosten uff lüffe, dz sol ich, obgnantˀ Spiegelberg, ussrichtn̄ ön allen
mins vil bedachtn̄ herˀ gary entgeltnüsz. und dz alles ön all geverde zuͦ merer sicherheit, so han ich, vor bedachtˀ Spiegelbgˀ,
betten und erbettn̄ den fursichtign̄ und wissen jünckerˀ Petterman̄ Etterly, dz er min bürg wordn̄ ist umb die obgenant̄
süm geltes, des ich, Petterman̄ Etterly, gichtig bin. und versprich ouch ich, obgnāntˀ Spiegelbgˀ, daby den obgnant̄ jünckher̄
Pettˀman̄ Etterly zü lossen, wo er sin in kosten keine nüt usszgenomēn in keinerley wisse, doch dz alweg on all geverde.
des zü urkünd han ich gebetten und erbetten den furnemen̄ und wissen jünckherˀ Heinrichn̄ von Mosz, unnsˀ stat
Lützern̄ offnèr richter, dz er sin eygen insigel offennlich getrückt hat zü ende diesser geschrifft und verschribnüs, doch
im und sinen erben ön schaden, der geben ist uff zinstag nach sant Marx tag, als man̄ zalt nach xp̄ꝰ gebürt tüsent vierhündert und in dem syben und achtzigosten jar.
Königsf. 813
Staatsarchiv
AARGAU
Nͦ✳ 61 ✳
K ✳ T✳ 124 ✳